tartuNLP/wikipedia-smugri-20251201 huggingface dataset:
Otto Brandenburg

Otto Brandenburg (4. syyskuuta 1934 – 1. maaliskuuta 2007) oli tanskalainen näyttelijä ja laulaja. Hän aloitti uransa jazzmuusikkona 1950-luvulla ja sai 1960-luvulla suosiota rock and roll -albumilla "What Do You Want to Make Those Eyes at Me for?". Vuonna 1960 hän osallistui Tanskan euroviisukarsintaan kappaleella ”To lys på et bord”, joka oli hänen läpimurtonsa poplaulajana. Samalla vuosikymmenellä hänestä tuli tanskalaisen elokuvan suurimpia nuorisoidoleita.
Glenroy Bros., (no. 2)

Glenroy Bros., (no. 2), tunnetaan myös nimellä Comic Boxing: The Glenroy Brothers tai lyhyemmin Glenroy Bros. on vuonna 1894 ilmestynyt yhdysvaltalainen mustavalkoinen lyhytelokuva. Elokuvan on ohjannut ja tuottanut William Kennedy Dickson Thomas Edisonin yritykselle. Elokuvassa Glenroy veljekset ”nyrkkeilee” koomisesti kahdestaan.
Tuotanto.
Glenroy Bros.:in tuotti Thomas Edisonin omistama Edison Manufacturing Company. Elokuvan levittäjänä toimi Raff &amp; Gammon. Elokuva kuvattiin Edisonin Black Maria -studiossa West Orangessa, New Jerseyssä. Elokuvan tuottaja ja ohjaaja oli William Kennedy Dickson ja sen kuvaajana toimi William Heise. Elokuvan pituus on 30 ruudun sekuntivauhdilla 18 sekuntia. Glenroy Bros. oli tarkoitettu näytettäväksi kinetoskoopin avulla.
Nykytilanne.
Glenroy Bros.:in iän vuoksi sen tekijänoikeudet ovat nykyään vanhentuneet, ja se on vapaasti katsottavissa internetistä. Elokuvan kopioita säilytetään Yhdysvaltain kongressin kirjastossa ja sen voi katsoa heidän American Memory -sivustoltaan.
Ylivieskan helluntaiseurakunta

Ylivieskan helluntaiseurakunta on Ylivieskassa toimiva helluntaiseurakunta. Seurakunta on perustettu vuonna 1984. Seurakunnan puheenjohtaja on Timo Kallio. Seurakunnan toimitilat sijaitsevat Ylivieskan keskustassa Sepontiellä.
Seurakunnan toimintaan kuuluu jumalanpalvelusten lisäksi rukouskokoukset sekä Israel-tilaisuudet.
Hangon helluntaiseurakunta

Hangon helluntaiseurakunta on Hangossa toimiva helluntaiseurakunta. Seurakunta on perustettu vuonna 1980. Seurakunnan toimitilat sijaitsevat Hanogn keskustassa Paasitiellä.
Seurakunta perustettiin vuonna 1980 ja se rekisteröitiin yhdistykseksi 5.2.1982. Toimintamuotoina ovat rukouskokoukset, lapsi- ja nuorisotyö sekä lähetystyö Albaniassa.
Historia.
Helluntaiuskovien toiminta Hangossa oli aluksi kaksikielistä johtuen osittain siitä että kaupungissa on ollut jo varhaisessa vaiheessa ruotsinkielisiä uskovia. 1960- ja 1970-luvulla Hankoon perustettiin useita tehtaita jotka tarvitsivat työntekijöitä ja niitä muuttikin runsaasti eri puolelta Suomea. Näiden siirtolaisten keskuudessa puhkesi pienimuotoinen herätys ja kun suomenkielisiä uskovia alkoi olemaan paljon, heräsi halu aloittaa oma toiminta.
Suomenkielinen helluntaiseurakunta toimi aluksi Helsingin Saalem-seurakunnan alaisena rukouspiirinä, mutta itsenäistyi omaksi seurakunnaksi 25. kesäkuuta 1980. 
Rukoushuoneeet.
Alussa kokoontumispaikkana oli Siion-rukoushuone, joka sijaitsi osoitteessa Ratakatu 19. Siionin purku-uhan alla päätettiin suunnitella omien tilojen hankkimista ja sellaiset löydettiin osoitteesta Paasitie 1. Keväällä 1985 seurakunta sai virallisen luvan rakennuksessa tehtäviä muutostöitä varten. Rukoushuoneeseen tehtiin alakertaan kokoustilat 125 henkilölle ja yläkertaan kerhotilat sekä asunto sivutoimiselle talonmiehelle. Rakennusta on kunnosteltu ja siistitty vuosien varrella. Viimeksi 2011 alakerran sisätilojen pinnat uusittiin. Rukoushuoneen käyttöön vihkiäiset pidettiin 7. joulukuuta 1986.
Interstate 35

Interstate 35 (I-35) on Yhdysvaltojen Interstate-järjestelmään kuuluva moottoritie. Se kulkee Texasin, Oklahoman, Kansasin, Missourin, Iowan ja Minnesotan osavaltioiden läpi. Sen pituus on 1 591,91 mailia (2 561,93 km). Tien varrella olevia kaupunkeja ovat muun muassa San Antonio, Austin, Dallas, Fort Worth, Oklahoma City, Wichita, Kansas City, Des Moines, Minneapolis ja Saint Paul. 
Interstate 35 jakautuu kahteen osaan (I-35W ja I-35E) Dallasin ja Fort Worthin kohdalla sekä Minneapolisin ja Saint Paulin kohdalla.
Algerian kansallisneuvosto

Algerian kansallisneuvosto (, ) on Algerian kaksikamarisen parlamentin ylähuone. Se koostuu 174 edustajasta: jokainen 58 maakunnasta eli wilayasta valitsee kaksi edustajaa ja presidentti nimittää loput.
Vaalitapa.
Valituksi voi tulla vähintään 35-vuotias henkilö. Algerian 58 maakuntaa toimivat kahden hengen vaalipiireinä, ja äänestäjinä ovat kunnan- ja aluevaltuutetut. Edustajien kausien määrä rajattiin vuonna 2020 kahteen.
Työskentely.
Kansallisneuvosto säätää lakeja yhdessä alahuoneen eli kansalliskokouksen kanssa. Niiden molempien tulee hyväksyä lait ennen kuin ne tulevat voimaan. Tarvittaessa muodostetaan yhteinen komitea pohtimaan lakia enintään kahden viikon ajaksi. Mikäli laki ei silti saa molempien kamarien hyväksyntää, lopullinen valta on kansalliskokouksella, jos hallitus sitä pyytää.
Algerian parlamentti

Algerian parlamentti (, ) on Algerian lakiasäätävä elin. Se koostuu alahuoneesta (Algerian kansalliskokous) ja ylähuoneesta (Algerian kansallisneuvosto).
Toimi Uusitalo

Toimi Henrik Uusitalo (21. marraskuuta 1938 Kaustinen – 2010) oli suomalainen harmoninsoittaja. Hän oli kotoisin Kaustiselta ja sai mestaripelimannin arvonimen vuonna 1992. Ammatiltaan Uusitalo oli maanviljelijä.
Uusitalo tuli tunnetuksi Purppuripelimannit-kokoonpanosta. Siinä soittamisen aloitti myöhemmin myös hänen poikansa, kontrabasisti Tony Uusitalo. Toimi Uusitalo esiintyi Konsta Jylhän 60-vuotisjuhlakonsertissa, joka taltioitiin Kaustisen Kansanmusiikkifestivaalin yhteydessä vuonna 1970.
Uusitalo on myös tehnyt roolin Riitta Degerholmin (1925 – 2008) ohjaamassa, vuonna 1967 ilmestyneessä tv-ohjelmassa "Konstan parempi valssi".
Samuli Sirén

Samuli Sirén (1939 Mäntyharju – 2025) oli suomalainen laulaja, elokuvantekijä ja helluntailainen saarnaaja.
Sirén lähti vuonna 1972 työhön evankelistana. Hän teki dokumentteja lähetystyöstä Thaimaassa, Keniassa, Intiassa, Bangladeshissa, Tansaniassa ja Indonesiassa. Myöhemmin Sirén työskenteli Suomessa eri helluntaiseurakuntien pastorina ja Suur-Helsingin helluntaiseurakuntien koulupalvelusihteerinä. Lisäksi hän perusti vaimonsa kanssa Sipoon keidaskodiksi nimetyn hengellisen toimintakeskuksen. Sirén julkaisi ensimmäisen äänilevynsä vuonna 1962. Hänen äänitteensä "Yksin en kulje" myi kultaa vuonna 1988. Sirén julkaisi myös kirjoja. "Ristin Voitto" ilmoitti Facebook-sivullaan 12. huhtikuuta 2025 Sirénin kuolleen 85-vuotiaana haimasyöpää sairastettuaan.
Miika Viljakainen

Miika Viljakainen (s. 1986) on suomalainen rikostoimittaja ja tietokirjailija.
Viljakainen on koulutukseltaan yhteiskuntatieteiden maisteri. Hän on kirjoittanut erityisesti sarjamurhaajia koskevista aiheista. Viljakainen oli vuonna 2021 ehdolla Storytelin Suuren äänikirjapalkinnon saajaksi teoksestaan "Myrkkyhoitaja – sarjamurhaajan tarina". Hän on julkaissut Lauri Silvanderin kanssa teokset "Liftarisurmat" (Otava, 2021) ja "Helvetinkone ja 49 muuta suomalaista rikosta" (Gummerus). Vuonna 2025 hän julkaisi Tuomas Rimpiläisen kanssa teoksen "Suomalaiset sarjamurhaajat" (Tammi).
Marko Niemi (toimittaja)

Marko Niemi (s. 1966 tai 1967) on suomalainen rikos- ja oikeustoimittaja.
Niemi on kotoisin Haapajärveltä. Hän työskenteli Poliisi-TV:ssä, kunnes ohjelman tekeminen lopetettiin vuonna 2013. Tämän jälkeen hän teki kuuden vuoden ajan tutkivaa journalismia ohjelmassa "MOT". Niemi alkoi myöhemmin juontaa Ylelle suosittua rikosaiheista "Viimeinen johtolanka" -podcastia. Siinä hän haastatteli vuonna 2022 Sari Liinaharjan kuolemantapauksen (1987) entistä pääepäiltyä, jota myös poliisi kuuli uudelleen syyttäjän pyydettyä lisätutkintaa ohjelman julkaisun jälkeen. Syytettä ei nostettu. 
Niemi perehtyi "Viimeinen johtolanka" -podcastissa myös selvittämättömään Kirkkonummen kolmoissurmaan (1990), josta hän julkaisi vuonna 2024 kirjan "Kirkkonummen kolmoissurma" (Minerva Kustannus).
Dankvart Dreyer

Dankvart Dreyer (13. kesäkuuta 1816 Assens – 4. marraskuuta 1852 Barløse) oli tanskalainen taidemaalari. Hän opiskeli Tanskan kuninkaallisessa taideakatemiassa vuosina 1831–1837 opettajinaan muun muassa Johan Ludwig Lund ja Christoffer Wilhelm Eckersberg. Dreyer maalasi erityisesti tanskalaisia maisemia kansallisromantiikan hengessä. Lisäksi hän on tehnyt Barløsen kirkon alttaritaulun "Kristus hos Maria og Martha".
Eskimokangas

Eskimokangas eli eskimo on paksu ja pehmeä karstavillalangasta valmistettu päällysvaatekangas. Se on kudottu kaksinkertaiseksi ja tavallisesti siten, että kankaan oikea puoli eli pinta on nukaton ja nurja puoli nukkapintainen.
Upseerien päällystakkikankaan (eskimon) oikeaan puoleen käytettiin 1930-luvulla yksinomaan merinovillaa, jossa oli paljon kiharoita tietyllä pituudella, tai vastaavaa noilssia eli villan kampauksessa erotettuja lyhyempiä kuituja. Saman kankaan nurjaan puoleen ja siviilieskimoihin käytettiin merinovillaa, jossa oli vähemmän kiharoita tietyllä pituudella.
Taistelulentäjät (vuoden 1973 elokuva)

Taistelulentäjät () on ukrainalaisen näyttelijä-elokuvaohjaaja Leonid Bykovin ohjaama, Ukrainan SNT:ssa valmistunut sotaelokuva vuodelta 1973. Bykov näytteli elokuvassa kapteeni Tytarenkon roolin. 
Elokuvan valmistuttua aluksi sitä katsomaan kutsuttiin ukrainalaiset elokuvaohjaajat ja veteraanilentäjät; he pitivät elokuvasta. Sen sijaan Ukrainan SNT:n kulttuuriministerön edustajat eivät siitä pitäneet, joten he keskeyttivät elokuvan esitykset. Asevoimien johto kuitenkin vaati esitysten jatkamista. Elokuva voitti muun muassa parhaan elokuvan ja parhaan miesnäyttelijän palkinnon 7. yleisneuvostoliittolaisilla elokuvajuhlilla. Lisäksi Neuvostoliiton puolustusministeriö palkitsi elokuvan. Elokuva sai myös Ukrainan SNT:n valtionpalkinnon (1977).
Elokuva tuli suuren yleisön nähtäville elokuussa 1974, ja jo saman vuoden aikana elokuvan oli nähnyt yli 44 miljoonaa katsojaa. Teos on arvostettu sittemmin Ukrainan elokuvahistorian sadan parhaan elokuvan listan sijalle 16 (Dovženko-keskus, 2021).
Sirokuusama

Sirokuusama ("Lonicera x bella" 'Sakura') on risteymälaji, joka on rusokuusaman ja japaninkuusaman risteytys. Se on tuuhea voimakaskasvuinen pensas, jonka oksat ovat riippuvia. Yhden vuoden ikäiset tai nuoremmat versot ovat viininpunaisia. Lehdet ovat vaaleanvihreitä ja niiden pinta on karvainen. Kukkien väri vaihtelee vaaleanpunaisesta valkoiseen ja niissä on raikas tuoksu. Sirokuusama kukkii kesäkuussa runsain kukin. Marjojen väri on punaoranssi. Kasvi on myrkyllinen. Sirokuusamaa istutetaan paitsi yksittäin, myös pensasryhmiin. Se menestyy vyöhykkeillä I-III. Sopiva kasvupaikka on aurinkoinen tai puolivarjoinen ja hyvä kasvualusta on tuore maaperä. Kasvi tarvitsee ravinteita paljon. Tyypillinen syysväritys on keltainen. Sirokuusamaa käytetään suojaistutuksiin.
The Manticore Tapes

The Manticore Tapes on Motörheadin vuonna 1976 nauhoitettu studioalbumi, joka julkaistiin 27. kesäkuuta 2025. Albumi sisältää kateissa olleet äänitykset Manticore-studiolta. Albumin ensimmäinen single on ”Motörhead” ja toinen single on cover Eddie Hollandin vuonna 1963 julkaisemasta kappaleesta ”Leaving Here”. Albumin materiaali on ensimmäinen kerta, kun kokoonpano äänitti kappaleita yhdessä. Cameron Webb restauroi alkuperäiset nauhat.
Ernst Pennanen

Ernst Pennanen (13. marraskuuta 1881 Kerimäki – 30. heinäkuuta 1949 Helsinki) oli suomalainen liikemies, toimittaja, toimitusjohtaja ja talous- ja finanssitieteiden tohtori.
Pennanen kävi Savonlinnassa Savonlinnan reaalilyseota ja opiskeli sitten Suomen Liikemiesten Kauppaopistossa saaden sieltä päästötodistuksen 1903. Päästyään kauppaopistosta hän matkusti 1908 Malmin stipendiaattina Lontooseen tutustumaan voikauppaan. Myöhemmin hän valmistui talous- ja finanssitieteiden tohtoriksi keväällä 1931.
Kauppaopistosta valmistuttuaan Pennanen matkusti ulkomaille ja toimi eri liikkeissä Englannissa ja Venäjällä. Vuonna 1910 hän perusti Pietariin tuonti- ja vientiliikkeen. Venäjällä oleskellessaan Pennanen oli mukana useissa venäläisissä liikeyrityksissä sekä luottamustoimissa. Vuosina 1908–1917 hän toimi Venäjän rahaministeriön julkaisujen avustajana sekä suoritti vuonna 1913 Pietarin korkeimmilla kauppakursseilla kauppatieteiden kandidaattitutkinnon.
Vuosina 1920–1922 Pennanen toimi liikemiehenä ja sanomalehtimiehenä Baltian maissa ja Saksassa. Suomeen palattuaan hän oli eri yritysten palveluksessa muun muassa osastopäällikkönä Kone ja Silta Oy:ssä. Sittemmin Pennanen toimi liikemiehenä, freelancetoimittajana ja tutkijana. Hän julkaisi useita kirjoituksia pääasiassa talouden alalta sanoma- ja aikakauslehdissä. Hän julkaisi Suomen taloudellista elämää koskevia selostuksia lukuisissa ulkomaisissa sanomalehdissä ja muissa julkaisuissa. Vuonna 1939 hän oli helsinkiläisen Oy Feroleum Tuote - Ab Feroleum Produktin toimitusjohtajana. Yhtiö harjoitti värien, väriöljyjen ja muiden alan tuotteiden maahantuontia, valmistusta ja myyntiä.
Aiheesta muualla.
Ernst Pennasen lehtiartikkeleita:
Japaninkuusama

Japaninkuusama ("Lonicera morrowii") on kuusamien sukuun kuuluva laji. Se on peräisin Aasiasta. Sen kukat ovat valkoisia ja ne ovat versojen kärjissä. Kasvi kukkii touko-kesäkuussa. Kukkaputki sijaitsee lähellä kukkapohjusta ja se on hieman turpea. Kukat ovat pareittain kukkaputken kärjessä. Suojuslehdet ovat pitkähköjä ja karvaisia. Lehtiasento on vastakkainen. Lehdet ovat hieman munanmuotoisia ja tylppiä. Lehtien väri vaihtelee vihreästä sinivihreään. Marjat ovat punaisia ja kiiltäviä. Kasvi viihtyy puolivarjossa.
Torsten Kihlström

Torsten Kihlström (3. elokuuta 1918 Helsinki – 24. joulukuuta 2003 Helsinki) oli suomalainen apteekkialan tukkukaupan pääjohtaja ja apteekkineuvos.
Kihlström kirjoitti ylioppilaaksi vuonna 1936. Hän valmistui farmaseutiksi vuonna 1938 ja proviisoriksi vuonna 1947. Hän päätyi apteekkitavarakauppa Aurumiin siellä kirjanpitäjinä toimineiden vanhempiensa jäljissä. Kihlströmistä tuli Aurumin (myöhemmin Aurum-Pharmakom) toimitusjohtaja vuonna 1950. Hän oli yrityksen pääjohtaja vuodesta 1952 vuoteen 1972, jolloin hän jäi sairauseläkkeelle. Lääkealan yrityksiä yhdistyi vuonna 1971 uudeksi osakeyhtiö Tamroksi, jonka hallituksen päätoimiseksi varapuheenjohtajaksi Kihlström valittiin. Hän toimi myös useiden muiden yritysten ja järjestöjen hallituksissa.
Kihlström sai apteekkineuvoksen arvon vuonna 1965. Hän taisteli Talvi- ja Jatkosodassa. Hän oli sotilasarvoltaan farmasian luutnantti.
Murtohälytin

Murtohälytin on laite, joka hälyttää, jos rakennukseen yritetään murtautua. Se ehkäisee rakennuksien joutumista murron tai muun rikollisen toiminnan, kuten ilkivallan, kohteeksi. Kun rakennuksessa on murtohälytin, rikollisten kiinnijäämisriski kasvaa merkittävästi.
Toiminta.
Murtohälyttimessä on monia antureita, jotka voivat tunnistaa esimerkiksi liikkeen tai sekä ikkunan että oven avaamisen. Murtohälyttimet on kytketty ohjauspaneeliin, johon murtohälytin välittää tietoa antureista. Murron sattuessa kovaääninen sireeni käynnistyy, millä yritetään karkottaa murtovarkaita. Tämän jälkeen tieto murtovarkaudesta välitetään haluttuun osoitteeseen esimerkiksi tekstiviestillä tai ilmoituksella mobiilisovellukseen.
Kari Vitie

Kari Vitie (s. 1949) on suomalainen taloustoimittaja, toimituspäällikkö ja projektijohtaja.
Kari Vitie on työskennellyt Yleisradiossa taloustoimittajana ja toimituspäällikkönä, ollut vt. sotilasasiamiehenä Suomen Belgradin ja Bernin suurlähetystöissä sekä toiminut tiedotuspäällikkönä Teollisuuden keskusliitossa ja Metsäteollisuus ry:ssä, EVA:ssa johtajana, erityisasiantuntijana Suomen Berliinin suurlähetystössä ja Itämeren kaasuputkihankkeen poliittisena asiantuntijana. Hän on myös tietokirjailija.
Lentosuukko

Lentosuukko on ele, jossa ihminen asettaa kämmenensä leukansa alle kämmenpuoli ylöspäin, suutelee kevyesti sormiaan, ja ”puhaltaa” suudelman kohti vastaanottajan kasvoja, samalla katsoen häntä silmiin. Suukon voi myös antaa dramaattisemmin kahdelle kädelle, ja sitten ojentaa kädet. Ihmisjoukolle annetussa lentosuukossa antaja saattaa heilauttaa kättään kaaressa vastaanottajien yli.
Lentosuukkoja annetaan esimerkiksi kiintymyksen, onnentoivotusten tai eroamisen merkiksi. Joskus antajan ja kohteen etäisyys on pakotettu, mutta joskus suukon antaja haluaa pitää etäisyyttä kohteeseensa, sillä lentosuukko on vähemmän intiimi ja hellä kuin oikea suudelma.
Lentosuukkoja näkyy paljon esimerkiksi paraateissa, joissa esiintyjät tervehtivät yleisöä. Lentosuukkoja annetaan myös esimerkiksi lähtevästä junasta tai laivasta laiturille jääneelle rakastetulle tai hyvän matkan toivottajille. Jotkut käyttävät lentosuukkoa flirttinä esimerkiksi juhlissa tai baarissa.
Antropologit eivät osaa sanoa, milloin lentosuukko keksittiin, mutta sen uskotaan kehittyneen oikeasta suudelmasta. Lentosuukko tunnettiin jo Vanhassa testamentissa, Rooman valtakunnassa sekä Andien intiaanikulttuureissa.
Lentosuukot ovat erityisen suosittuja Pohjois-Amerikassa ja Euroopassa. Sen sijaan Lähi-idän ja Afrikan islamilaisissa maissa lentosuukkoa voidaan pitää laittomana julkisen kiintymyksen osoituksena.
Reasonable Woman

Reasonable Woman on australialaisen laulaja-lauluntekijän Sian albumi, joka julkaistiin 3. toukokuuta 2024. Se on hänen kymmenes studioalbuminsa. 
Albumilla vierailee useita muita artisteja kuten Kylie Minogue, Paris Hilton, Chaka Khan ja Labrinth. Albumilta julkaistiin singlenä kappaleet ”Gimme Love”, ”Dance Alone” ja ”Fame Won’t Love You” sekä kappaleen ”I Forgive You” remix.
Tuotanto.
Sia aloitti albumin tekemisen vuonna 2020 ja oli jo tuolloin antanut sille nimen "Reasonable Woman". Hän kertoi tuolloin, että hänellä on kaksi albumia odottamassa tuotantoa ja julkaisua. Toinen näistä oli Sian ohjaaman elokuvan "Music" soundtrack "Music – Songs from and Inspired by the Motion Picture", joka julkaistiin vuonna 2021. Toinen oli albumi nimeltään "Reasonable Woman".
Sia kirjoitti useimmat kappaleet Greg Kurstinin tai Jesse Shatkinin kanssa. Kurstin ja Shatkin toimivat myös tuottajina. Tuotantoon osallistuivat lisäksi Benny Blanco, Labrinth, Jasper Harris ja Jim-E Stack. Levyllä vierailee useita muita artisteja kuten Labrinth, Kylie Minogue, Paris Hilton ja Chaka Khan.
Kappale ”I Forgive You” on englanninkielinen versio kongolais-ranskalaisen artistin Maître Gimsin kappaleesta ”Je Te Pardonne”, joka julkaistiin vuonna 2015. Sia oli vieraillut aiemmin ”Je Te Pardonne” -kappaleen duettoversiolla.
Singlet.
Albumin ensimmäinen single ”Gimme Love” julkaistiin 13. syyskuuta 2023. Kappaleesta tuli suosittu Ranskassa ja se on myynyt siellä timanttilevyn verran. Seuraavina singleinä julkaistiin Sian ja Kylie Minoguen duetto ”Dance Alone”, Sian ja Paris Hiltonin duetto ”Fame Won’t Love You” ja Chromeo-yhtyeen tekemä remix kappaleesta ”I Forgive You”. ”Fame Won’t Love You” oli samalla single Paris Hiltonin albumilta "Infinite Icon".
Kappale ”Incredible” ja useita remixejä kappaleesta ”Immortal Queen” julkaistiin lisäksi digitaalisina promosingleinä ennen albumin ilmestymistä. ”Incredible”-kappaleella vierailee Labrinth. ”Immortal Queen” -kappaleen remix-versioilla vierailevat Chaka Khan, Bianca Costa, Eve, Debbie Harry ja Neneh Cherry.
Julkaisu.
Albumi ilmestyi 3. toukokuuta 2024. Se julkaistiin CD-levynä, vinyylinä, latauksena ja suoratoistopalveluissa. Albumilla on yhteensä 15 kappaletta. Suoratoistopalvelu Spotifyn versiossa ja japanilaisella painoksella on lisäksi kummallakin yksi bonuskappale.
Kaupallinen menestys.
”Reasonable Woman” menestyi kaupallisesti Sian aiempia albumeja heikommin. Esimerkiksi Yhdysvalloissa se oli listasijalla 156. Albumi pääsi kuitenkin kymmenen kärkeen Ranskassa, Belgian Valloniassa, Sveitsissä ja Unkarissa. Australiassa se oli sijalla 14.
V-merkki

V-merkki on käsimerkki, jossa etu- ja keskisormi muodostavat V-kirjaimen, ja muut sormet ovat nyrkissä. Kämmen voi olla tekijää kohti tai hänestä poispäin, mutta nämä eleet voidaan käsittää eri tavoin.
V-merkillä on useita merkityksiä. Toisessa maailmansodassa V-merkki kämmen ulospäin otettiin käyttöön natsien vastaisessa taistelussa voitonmerkkinä, sillä V-kirjain on voitto-sanan alkukirjain monessa kielessä.
V-merkkiä käyttävät voitonmerkkinä joskus poliitikot, jotka ilmaisevat aikomuksensa voittaa vaalit. V-merkkiä on käytetty myös rauhan symbolina rauhanliikkeen marsseilla.
Jos kämmen on V-merkissä tekijää päin, merkki on brittiläisessä ja siltä vaikutteita saaneissa kulttuureissa ”haista paska” -merkki, kuten keskisormen näyttäminenkin.
Sormien ristiminen

Sormien ristiminen on käsimerkki, jossa keskisormi viedään etusormen päälle. Tätä merkkiä käytetään joskus onnentoivotuksena tai merkkinä kahden ihmisen läheisestä suhteesta.
Sormien ristiminen onnen symbolina on yleistä kristillisissä maissa, kuten Yhdysvalloissa, Britanniassa ja Skandinaviassa. Sitä käytetään kaikenlaisissa tilanteissa, joissa tarvitaan tuuria. Läheisen suhteen symbolina se on yleinen muuallakin maailmassa.
Onnen tai suojeluksen symbolina sormien ristiminen ulottuu joidenkin mukaan kristilliseen ristiin. Tämä merkitys olisi kuitenkin kadonnut merkin käytöstä, koska ristityt etu- ja keskisormi eivät näytä ristiltä. Nykyaikana onnentoivotuksena ristityt sormet ovat maallinen ja taikauskoinen ele. Lapset ristivät sormensa joskus valehdellessaan, uskoen että sormien ristiminen antaisi heille oikeuden siihen. Tämänkin on ehdotettu viittaavan kristillisen ristin suojelevaan vaikutukseen.
Kahden ihmisen läheisen suhteen symbolina sormien ristiminen voi viitata platoniseen suhteeseen tai seksuaaliseen suhteeseen, jolloin sormet edustavat toisiaan syleileviä ihmisiä.
Joissain Välimeren maissa, kuten Etelä-Italiassa ja Turkissa, yksi tapa lakkauttaa ystävyys riidan jälkeen on työntää ristityt sormet toisen kasvojen eteen ja sitten vetää ne erilleen.
Jobe Bellingham

Jobe Samuel Patrick Bellingham (s. 23. syyskuuta 2005 Stourbridge) on englantilainen jalkapalloilija, joka edustaa Saksan Bundesliigassa pelaavaa Borussia Dortmundia. Hän on oikeajalkainen, monipuolinen keskikenttäpelaaja, joka viihtyy parhaiten box-to-box -keskikenttäpelaajan roolissa.
Seurajoukkueura.
Birmingham City.
Bellingham on Birmingham Cityn kasvatti. Hän debytoi seuran edustusjoukkueessa 8. tammikuuta 2022 FA Cupin ottelussa Plymouth Argylea vastaan ollessaan 16 vuoden ja 107 päivän ikäinen. Hänestä tuli ottelun myötä kaikkien aikojen toiseksi nuorin Birmingham Cityn edustusjoukkueessa pelannut pelaaja hänen isoveljensä Jude Bellinghamin jälkeen.
Bellingham pelasi kevätkaudella 2022 myös kahdessa Mestaruussarjan ottelussa Preston North Endiä ja Blackburn Roversia vastaan. Kaudella 2022–2023 Bellingham pelasi 22 Mestaruussarjan ottelua sekä yhden Englannin liigacupin ottelun.
Sunderland.
Kesäkuussa 2023 Bellingham siirtyi Birmingham Citystä samassa sarjassa pelanneeseen Sunderlandiin. Bellingham teki ammattilaisuransa kaksi ensimmäistä maalia sarjaottelussa Rotherham Unitedia vastaan 19. elokuuta 2023. Debyyttikaudellaan Sunderlandissa hän pelasi 45 Mestaruussarjan ottelua, joista 43 avauskokoonpanossa, ja teki niissä seitsemän maalia. Hän pelasi kaudella 2023–2024 myös yhden FA Cupin ottelun sekä yhden Englannin liigacupin ottelun.
Kaudella 2024–2025 Bellingham pelasi 40 Mestaruussarjan ottelua, joissa hän teki neljä maalia ja antoi kolme maalisyöttöä. Hän pelasi täydet minuutit jokaisessa kolmessa nousukarsintaottelussa, mukaan lukien voitokkaassa nousukarsintojen loppuottelussa Sheffield Unitedia vastaan, jonka myötä Sunderland nousi takaisin Valioliigaan kahdeksan vuoden tauon jälkeen. Bellingham palkittiin huhtikuun lopussa 2025 Mestaruussarjan kauden parhaana nuorena pelaajana ja hänet valittiin myös Mestaruussarjan kauden tähdistöjoukkueeseen.
Borussia Dortmund.
10. kesäkuuta 2025 Bellingham allekirjoitti 5 vuoden sopimuksen Saksan Bundesliigassa pelaavan Borussia Dortmundin kanssa. Bellingham teki ensimmäisen maalinsa Dortmundin pelaajana 21. kesäkuuta 2025 seurajoukkueiden MM-kilpailuiden alkulohko-ottelussa eteläafrikkalaisseura Mamelodi Sundownsia vastaan.
Muuta.
Jobe Bellinghamin isoveli Jude Bellingham pelaa Real Madridissa ja Englannin maajoukkueessa. Jude edusti pikkuveljensä tavoin Birmingham Cityä ja Borussia Dortmundia ennen siirtymistään Real Madridiin vuonna 2023.
Pekka Kalervo Pohjola

Pekka Kalervo Pohjola on suomalainen oopperalaulaja (baritoni) ja 
musiikkimanageri.
Pohjola on syntynyt Porissa 14. elokuuta 1944. Hänen vanhempansa ovat Voitto Pohjola ja Aliisa Rahikka. Hänen puolisonsa on pianotaiteilija Marita Viitasalo (s. 1948). Hänen lapsiaan ovat Noora Pohjola (s. 1980) ja Laura Miettinen (s. 1976).
Pohjola on valmistunut merkonomiksi Porin kauppaopistosta vuonna 1967. Hän on opiskellut Sibelius-Akatemiassa klassista laulua vuosina 1967-72 opettajinaan Jolanda Di Maria Petris ja Matti Lehtinen. Näihin vuosiin sisältyy myös vuoden opintojakso Roomassa. Vuosina 1972-76 Pohjola opiskeli Wienin musiikkikorkeakoulussa oopperalaulajaksi ja valmistui kiitettävin arvosanoin. Viimeisenä opiskeluvuotenaan Wienissä Pohjola oli Theater Baden bei Wien -oopperan solistina. Ennen siirtymistään yksityiseksi musiikkimanageriksi Pohjola toimi Lahjatukku Oy:n toimitusjohtajana vuosina 1977-84. Vuonna 1985 hän perusti Allegro Artist Management -manageritoimiston ja agentuurin oopperalaulajille, joka toimi kotimaassa ja erityisesti ulkomailla vuoteen 2024 saakka. Agentuurilla oli myös toimisto Berliinissä vuosina 1999-2010. 
Hän edusti mm. seuraavia laulajia: Jaakko Ryhänen, Soile Isokoski, Matti Salminen, Martti Talvela, Camilla Nylund, Peter Lindroos, Tommi Hakala, Arttu Kataja, Tuomas Katajala, Jussi Myllys, Kristian Lindroos, Markus Suihkonen, Virpi Räisänen, Tuomas Pursio ja Dan Karlström. 
Keskeisiä yhteistyökumppaneita olivat mm. Wienin valtionooppera, Metropolitan-ooppera, Berliinin valtionooppera, Pariisin Opéra Bastille, Milanon La Scala, Münchenin valtionooppera, Hampurin valtionooppera, Frankfurt, Düsseldorf, Zürich, Bryssel, Madrid, Rooma ja Chicago sekä kaikki pohjoismaiset oopperatalot. 
Suomen tasavallan presidentti Tarja Halonen myönsi Pohjolalle Suomen Valkoisen Ruusun ritarikunnan I luokan ritarimerkin 6.12.2006.
Sota vaaria vastaan

Sota vaaria vastaan () on vuonna 2020 ensi-iltansa saanut Tim Hillin ohjaama yhdysvaltalainen komediaelokuva, jonka pääosissa ovat Oakes Fegley ja Robert De Niro. Elokuvan muita osia näyttelevät Uma Thurman, Rob Riggle, Laura Marano, Cheech Marin, Jane Seymour ja Christopher Walken. Elokuva perustuu Robert Kimmel Smithin samannimiseen lastenkirjaan vuodelta 1984.
Elokuva julkaistiin maailmanlaajuisesti elokuvateattereissa syksyllä 2020, ja se on saanut kriitikoilta kielteisen vastaanoton.
Juoni.
Seitsemännellä luokalla oleva Peter (Oakes Fegley) ilahtuu, kun hänen isoisänsä Ed (Robert De Niro) muuttaa asumaan perheen luo. Ilo jää kuitenkin lyhytaikaiseksi, sillä Peter joutuu muuttamaan ullakolle, kun isoisä ottaa hänen huoneensa. Peter haluaa huoneensa takaisin, joten hän kokoaa ystävänsä avuksi, julistaa sodan ja ryhtyy kolttosiin pakottaakseen isoisän luopumaan huoneesta. Yllättäen Ed nousee vastarintaan omien ystäviensä kanssa.
Tuotanto.
Kuvaukset.
Elokuvan kuusiviikkoiset kuvaukset alkoivat Atlantassa toukokuun alussa 2017. Alun perin elokuva oli määrä kuvata Torontossa.
Ensi-ilta ja vastaanotto.
Elokuvan ensi-iltaa lykättiin useasti vuosien 2017–2020 aikana. "Sota vaaria vastaan" julkaistiin viimein elokuvateattereissa Yhdysvalloissa 9. lokakuuta 2020. Elokuva tuotti maailmanlaajuisesti 43,4–46,8 miljoonan dollarin lipputulot.
Elokuva on saanut kriitikoilta kielteisiä arvioita, kun taas vastaanotto yleisöltä on ollut myönteisempää. Rotten Tomatoes -sivuston mukaan 29 prosenttia kriitikoista on antanut elokuvalle myönteisen arvosanan. Keräys perustuu 121 arviointiin, joista 35 on ”tuoreita” ja 86 ”mätiä”. Yli tuhannesta käyttäjästä 72 prosenttia on antanut elokuvalle myönteisen arvosanan 3,8/5 keskiarvolla. Metacritic-sivuston mukaan 23 arvostelun perusteella elokuva on saanut 34 pistettä sadasta mahdollisesta. Metacriticin 53 käyttäjää on antanut elokuvalle keskiarvon 5,1/10.
Ville Vatanen

Ville Vatanen (s. 10. lokakuuta 2006) on suomalainen ralliautoilija. Hän on voittanut rallin SM-sarjassa nuorten mestaruuden ja SM4-luokan mestaruuden. Vatanen ajaa rallin EM-sarjassa ERC3-luokassa.
Tuukka Kauppinen

Tuukka Kauppinen (s. 4. syyskuuta 2006) on suomalainen ralliautoilija. Hän on voittanut rallin SM-sarjassa SM3- ja SM4-luokkien mestaruuden. Kauppinen ajaa WRC2-sarjassa ja rallin EM-sarjassa ERC4-luokassa. Kaudella 2025 Kauppinen sijoittui SM-sarjassa toiseksi.
Kamratvallenin jalkapallokenttä

Kamratvallenin jalkapallokenttä on Vaasassa Korkeamäellä sijaitseva jalkapallokenttä, joka avattiin vuonna 2023. Kentälle rakennettiin katsomot vuonna 2024. Kenttä toimii Kakkosessa pelaavan VIFK:n kotikenttänä. Kentän kapasiteetti on 658.
Historia.
Kamratvallen 1.
Kamratvallen 1 oli Vasa IFK:n ensimmäinen oma jalkapallokenttä. Kenttä rakennettiin talkoovoimilla vuonna 1949. Kenttä valmistui kesäksi 1949 ja se vihittiin käyttöön 8. kesäkuuta 1949. Kenttä sijaitsi Hietalahden huvilan ja Bragen ulkomuseon välimaastossa sijaitsevalla niityllä. Kenttä jouduttiin purkamaan vuonna 1963 Vaasan moottoritien eteläisen sisääntuloreittin rakentamisen vuoksi.
Kamratvallen 2.
Kamratvallen 2 rakentaminen alkoi 60-luvun alussa Kamratvallen 1:sen purkumääräyksen jälkeen. Kenttä rakennettiin nykyisen Kaarlenkentän paikalle. Alue jolle kenttä rakennettiin vuokrattiin Vaasan kaupungilta. Vuonna 1977 kenttä lunastettiin kaupungin toimesta ennen vuokrasopimuksen loppumista. Kaupunki perusteli lunastusta tarpeella saada yleisurheilukenttä vuoden 1986 Kalevan kisoja varten. 80-luvulla Vaasan kaupunki lupautui korvaamaan VIFK:lle uuden alueen Kamratvallen 3:sta varten.
Kamratvallen 3.
Vuonna 2021 VIFK perusti Kamratvallen ry:n, jonka kautta Kamratvallen 3:sen rakentaminen ja rahoittaminen toteutettiin. Vaasan kaupunki vuokrasi lupaamansa alueen VIFK:lle ja Kamratvallen ry:lle läheltä Kaarlenkenttää ja Vamian hansakampusta 25 vuodeksi. Kamratvallen 3 valmistui 5. kesäkuuta 2023. Kentällä alettiin järjestämään harjoituksia ja virallisia otteluitakin, mutta kenttä vihittiin käyttöön vasta seuraavana vuonna 8. kesäkuuta 2024, 75 vuotta Kamratvallen 1:sen vihkimisestä. Kentän laitaan rakennettiin kolme katsomon osaa joihin mahtuu yhteensä hieman yli 650 ihmistä.
Common Side Effects

Common Side Effects on yhdysvaltalainen aikuisanimaatiosarja, jonka ovat luoneet Joseph Bennett ja Steve Hely. Sarja on tehty Cartoon Networkin Adult Swim -kanavaosiolle sekä Max-suoratoistopalveluun.
Sarjan pilottijakso esitettiin yksityisnäytöksenä Annecyn kansainvälisillä animaatioelokuvajuhlilla kesäkuussa 2024 ja yleisönäytöksenä kuukautta myöhemmin Adult Swimin San Diego Comic-Con International -paneelissa. Sarjan ensiesitys Adult Swimmillä oli 2. helmikuuta 2025. Ensimmäinen tuotantokausi sisälsi kymmenen 23-minuuttista jaksoa. Maaliskuussa 2025 ilmoitettiin, että sarjalle on tulossa toinen kausi.
Juoni.
Kaksi lukioaikaista laboratoriokaveria, Marshall ja Frances, tapaavat toisensa uudelleen aikuisina, kun Marshall löytää Blue Angel -nimisen sienen, joka vaikuttaa parantavan kaikki maailman sairaudet. Tästä alkaa tapahtumaketju, jonka myötä paljastuu Reutical Pharmaceuticals Inc. -lääkeyhtiön ja Yhdysvaltain hallituksen välinen salaliitto, jonka tarkoituksena on salata tieto sienen olemassaolosta.
Davis Cunningham

Davis Cunningham (1916 – 19. kesäkuuta 1984 San Diego) oli yhdysvaltalainen tenori.
Cunningham syntyi Filippiineillä työskennelleen yhdysvaltalaisen lääkärin poikana. Hän opiskeli College of Woosterissa ja Juilliard Schoolissa. Cunningham palveli ilmavoimien luutnanttina toisessa maailmansodassa. Hän työskenteli alun perin operetissa ja musikaalissa. Oopperadebyyttinsä hän teki Coloradossa vuonna 1949. Cunningham sai kiinnityksen New Yorkin kaupunginoopperaan vuonna 1954. Hän esiintyi vuodesta 1952 lähtien NBC Opera Theatren televisiotuotannoissa muun muassa oopperoista "Madama Butterfly", "Sota ja rauha", "Pelléas et Mélisande" ja "Ryöstö Seraljista".
Cunningham teki myös konserttiesiintymisiä. Viimeisen julkisen esiintymisensä hän teki James Levinen johtaman Cincinnatin sinfoniaorkesterin kanssa vuonna 1973. Cunningham opetti laulua Utahin yliopistossa 1970-luvun alussa ja avasi vuonna 1974 oman opetusstudionsa muutettuaan San Diegoon. Cunningham kuoli 68-vuotiaana sydänkohtaukseen.
Luettelo kirjakielistä ensimmäisten kirjoitusten mukaan

Tämä on luettelo eri kirjakielistä. Ne on järjestetty sen mukaan, milloin niiden ensimmäinen tunnistettavasti kirjoitettu lause on kirjoitettu. Luettelossa on yleisesti tunnettuja kieliä, jotka ovat selkeästi elollisia eli ne eivät ole vaarassa kuolla tarpeeksi suuren puhujamäärän ansiosta. Etenkin luettelon alkupäässä on jo kauan sitten kuolleita kieliä, mutta joilla on ollut merkittävä asema maailman historiassa. Kaikki ensimmäisten vuosituhansien kielet ovat lähes kaikki jo kuolleita, mutta niitä on pystytty mallintamaan. Tähän luetteloon ei ole lisätty sellaisia kieliä, joita ei ole pystytty tulkitsemaan.
Ara Berberian

Ara Berberian (14. toukokuuta 1930 Detroit, Michigan – 21. helmikuuta 2005 Boynton Beach, Florida) oli yhdysvaltalainen oopperalaulaja, joka oli äänialaltaan basso.
Berberian sai oppiarvot taloustieteessä ja oikeustieteessä Michiganin yliopistosta. Hän työskenteli juristina ja taloudellisena neuvonantajana ennen laulu-uraansa. Laulua hän opiskeli yksityisesti. Berberian teki oopperadebyyttinsä vuonna 1958 Gioachino Rossinin teoksessa "Tuhkimo". Metropolitan-oopperassa hän esiintyi ensimmäisen kerran vuonna 1979 Giacomo Meyerbeerin oopperassa "Le prophète". Viimeisen esiintymisensä Metropolitan-oopperassa Berberian teki vuonna 1997 Giacomo Puccinin "La bohèmessa". Hänellä oli merkittäviä rooleja myös muiden muassa oopperoissa "Ryöstö Seraljista", "Sevillan parturi" ja "Boris Godunov".
Berberian esiintyi Metropolitan-oopperan lisäksi New Yorkin kaupunginoopperassa, San Franciscon oopperassa ja Michiganin oopperassa. Hän teki myös kansainvälisiä esiintymisiä muun muassa Israelissa ja Japanissa. Hän kuoli 74-vuotiaana sydämen vajaatoimintaan.
Olafur Eliasson

Olafur Eliasson (; s. 1967) on islantilais-tanskalainen kuvataiteilija. Hänen tuotannossaan on installaatiota, maalausta, kuvanveistoa, valokuvaa ja elokuvaa. Hän on pitänyt laajalti yksityisnäyttelyitä ja tehnyt julkisia taideteoksia eri puolille maailmaa.
Olafur opiskeli Tanskan kuninkaallisessa taideakatemiassa vuosina 1989–1995. Hän perusti vuonna 1995 Berliiniin studionsa, jossa on työskennellyt muun muassa taiteilijoita, arkkitehteja ja teknikkoja. Olafur edusti Tanskaa Venetsian biennaalissa vuonna 2003. Hän perusti vuonna 2014 Sebastian Behmannin kanssa Studio Other Spaces -nimisen taide- ja arkkitehtuuritoimiston. Olafur nimitettiin vuonna 2019 Yhdistyneiden kansakuntien kehitysohjelman hyvän tahdon ilmastolähettilääksi.
Olafur johti Universität der Künste Berlinissä kokeellista Institut für Raumexperimente -taidekoulutusohjelmaa vuosina 2009–2014.
AMC Entertainment Holdings

AMC Entertainment Holdings, Inc. (lyhenne AMC) on yhdysvaltalainen New Yorkin pörssissä noteerattu holdingyhtiö (), joka järjestää elokuvaesityksiä, ylläpitää elokuvateattereita ja näiden oheistoimintoja kotimarkkinoillaan Yhdysvalloissa ja useissa Euroopan maissa. Yrityksen kotipaikka on Leewood, Kansas, Yhdysvallat. Yrityksen historia alkaa Kansas Citystä, Missourista vuonna 1920. Holdingyhtiö on vuodelta 2007.
Yritys kertoo olevansa Yhdysvaltain ja maailman suurin elokuvateatteriketju. Sillä on vuoden 2024 lopussa kaikkiaan noin 870 elokuvateatteria ja niissä lähes 9 800 valkokangasta. Näistä Yhdysvalloissa oli runsas 540 teatteria (vajaa 7 200 valkokangasta) ja Euroopassa noin 330 (2 600 valkokangasta). 2020-luvun alkupuolella yhtiön elokuvateattereiden lukumäärä supistui vuosittain (2020–2024).
AMC:n liiketoiminta on jaettu Yhdysvaltain markkinoiden (brändinimiä muun muassa AMC Theatres, AMC Classic ja AMC Dine-In) ja kansainvälisen markkinoiden segmentteihin (Odeon Cinemas Group Limited (OCGL); Odeon and UCI Cinemas Holdings Limited (Odeon) ja Nordic Cinema Group Holding AB (Nordic)). Kansainvälisen liiketoiminta sisältää kokonaan omistettuja tytäryrityksiä tai osaomistuksia Espanjassa, Irlannissa, Italiassa, Norjassa, Portugalissa, Ruotsissa, Saksassa, Suomessa, Tanskassa ja Yhdistyneissä kuningaskunnissa. Suomalainen Finnkino, Ruotsin Filmstaden (tuolloin nimeltään SF Kino), Norjan Odeon Kino, ja Baltian maiden Forum Cinemas ostettiin AMC:n osaksi vuonna 2017. Koronapandemian aikana vuonna 2020 AMC muun muassa myi Baltian omistuksiaan, ja järjesteli yhtiölainojaan.
AMC on teki vuonna 2024 yhteensä 84 prosenttia liikevaihdostaan keskeisten yhdysvaltalaisten tai japanilaisten elokuvajakelijoiden tuotannoilla (Disney, Universal, Warner Bros., Sony, Paramount, MGM ja 20th Century Studios). Euroopassa noin 74 prosenttia lipunmyynnistä tuli viiden suuren elokuvajakelijan elokuvista (Disney, Warner Bros., Universal, Sony ja Paramount).
Stenderup (Billund)

Stenderup on taajama Billundin kunnassa Tanskassa. Taajamassa oli 647 asukasta vuoden 2025 alussa.
Oh, Canada

Oh, Canada on vuonna 2024 ensi-iltansa saanut Paul Schraderin käsikirjoittama ja ohjaama yhdysvaltalainen draamaelokuva, jonka pääosissa ovat Richard Gere, Uma Thurman, Michael Imperioli ja Jacob Elordi. Elokuva perustuu Russell Banksin romaaniin "Foregone" vuodelta 2021.
Elokuva sai maailmanensi-iltansa vuoden 2024 Cannesin elokuvajuhlilla ja kilpaili pääkilpailusarjassa, jossa se oli ehdolla parhaan elokuvan Kultaisen palmun saajaksi. Elokuva julkaistiin elokuvateattereissa joulukuussa 2024, ja se on saanut myönteisen vastaanoton.
Juoni.
Legendaarinen elokuvantekijä Leonard ”Leo” Fife (Richard Gere), joka on yhä vahva vaikuttaja iästään ja heikkenevästä terveydestään huolimatta, haluaa kertoa elämänsä tarinan suodattamattomana ennen kuin on liian myöhäistä. Paljastusdokumenttien ohjaajana hän on monille poliittinen sankari, mutta hänen menneisyytensä kätkee synkkiä salaisuuksia ja vaikeita totuuksia. Leo suostuu haastatteluun entisen oppilaansa Malcolm MacLeodin (Michael Imperioli) kanssa ja kertoo avoimesti tarinoita nuoruudestaan 1960-luvun kuohuvista vuosista lähtien. Leon vaimo ja taiteellinen kumppani Emma (Uma Thurman) on läsnä koko ajan hänen pyynnöstään. Hänen saavutuksiaan verrataan hänen epäonnistumisiinsa, ja kun myytti puretaan, Leon on kohdattava se, mitä hänestä jää jäljelle.
Tuotanto.
Alun perin Russell Banks olisi halunnut nimetä "Foregone"-romaaninsa "Oh, Canadaksi", mutta nimi oli jo varattu Richard Fordin romaanille "Canada" (2012). Niinpä hän pyysi Paul Schraderia nimeämään elokuvan "Oh, Canadaksi".
Kuvaukset.
"Oh, Canada" kuvattiin New Yorkin osavaltiossa 17 päivässä syys-lokakuussa 2023. Elokuvan kuvauspaikkoina olivat Queens New Yorkissa, Long Island, Dutchessin piirikunta, Harriman Orangen piirikunnassa ja Sloatsburg Rocklandin piirikunnassa.
Ensi-ilta ja vastaanotto.
"Oh, Canada" sai ensi-iltansa Cannesin elokuvajuhlilla 17. toukokuuta 2024. Sittemmin elokuvaa esitettiin muun muassa Toronton elokuvajuhlilla. Elokuva julkaistiin rajoitetusti kolmessa elokuvateatterissa Yhdysvalloissa 6. joulukuuta 2024, ja elokuva pääsi laajempaan teatterilevitykseen 13. joulukuuta 2024. Maailmanlaajuisesti elokuva tuotti 1,3 miljoonan dollarin lipputulot.
Elokuva on saanut sekä kriitikoilta että yleisöltä lähinnä myönteisiä arvioita. Rotten Tomatoes -sivuston mukaan 64 prosenttia kriitikoista on antanut elokuvalle myönteisen arvosanan. Keräys perustuu 101 arviointiin, joista 65 on ”tuoreita” ja 36 ”mätiä”. Yli 250 käyttäjästä 91 prosenttia on antanut elokuvalle myönteisen arvosanan 4,6/5 keskiarvolla. Metacritic-sivuston mukaan 25 arvostelun perusteella elokuva on saanut 65 pistettä sadasta mahdollisesta. Metacriticin viisi käyttäjää on antanut elokuvalle keskiarvon 3,8/10.
Sønder Omme

Sønder Omme on taajama Billundin kunnassa Tanskassa. Taajamassa oli 1 694 asukasta vuoden 2025 alussa.
Vorbasse

Vorbasse on taajama Billundin kunnassa Tanskassa. Taajamassa oli 1 284 asukasta vuoden 2025 alussa.
Allinge-Sandvig

Allinge-Sandvig on taajama Bornholmin kunnassa Tanskassa. Taajamassa oli 1 446 asukasta vuoden 2025 alussa.
Balka

Balka on entinen taajama Bornholmin kunnassa Tanskassa. Taajamassa oli 200 asukasta vuoden 2022 alussa.
Gudhjem

Gudhjem on taajama Bornholmin kunnassa Tanskassa. Taajamassa oli 730 asukasta vuoden 2025 alussa.
Hasle

Hasle on taajama Bornholmin kunnassa Tanskassa. Taajamassa oli 1 635 asukasta vuoden 2025 alussa.
Klemensker

Klemensker on taajama Bornholmin kunnassa Tanskassa. Taajamassa oli 599 asukasta vuoden 2025 alussa.
Listed

Listed on entinen taajama Bornholmin kunnassa Tanskassa. Taajamassa oli 204 asukasta vuoden 2018 alussa.
Lobbæk

Lobbæk on taajama Bornholmin kunnassa Tanskassa. Taajamassa oli 307 asukasta vuoden 2025 alussa.
Bishop Hills

Bishop Hills on kunta ("town") Yhdysvalloissa Texasin osavaltiossa. Vuoden 2020 väestönlaskennassa Bishop Hillsissä oli 211 asukasta. Kunta sijaitsee Potterin piirikunnassa Amarillon lähellä.
Väestö.
Vuoden 2020 väestönlaskennassa Bishop Hillsin asukasluku oli 211. Asukkaista valkoisia oli 84,4 %, alkuperäisasukkaita 0,9 %, mustia 0,5 % ja aasialaisia 0,5 %. Asukkaista 4,3 % kuului johonkin muuhun rotuun ja 9,5 % kuului kahteen tai useampaan rotuun. 7,6 % oli hispaanoja tai latinoita mistä tahansa rodusta. 2,5 % asukkaista puhui kotonaan jotain muuta kieltä kuin englantia ja 1,4 % asukkaista oli syntynyt ulkomailla.
Fiskerlivets farer

Fiskerlivets farer oli norjalainen mustavalkoinen mykkäelokuva, joka sai ensi-iltansa noin vuonna 1907. Se kertoo kalastajasta, jonka poika hukkuu mereen. Julius Jaenzonin kuvaamaa elokuvaa pidetään Norjan ensimmäisenä näytelmäelokuvana. Pääosia esittivät Alma Lund ja Henry Hagerup. Alkuperäinen elokuva ei ole säilynyt, mutta siitä tehtiin vuonna 1954 Kristoffer Aamotin ohjaama jäljennös.
Canyon (Texas)

Canyon on kaupunki Yhdysvalloissa Texasin osavaltiossa. Vuoden 2020 väestönlaskennassa Canyonissa oli 14 836 asukasta. Kaupunki toimii Randallin piirikunnan hallintokeskuksena.
Väestö.
Vuoden 2020 väestönlaskennassa Canyonin asukasluku oli 14 836. Asukkaista valkoisia oli 78,2 %, mustia 3,9 %, aasialaisia 1,3 % ja alkuperäisasukkaita 0,9 %. Asukkaista 6,3 % kuului johonkin muuhun rotuun ja 9,3 % kuului kahteen tai useampaan rotuun. 19,6 % oli hispaanoja tai latinoita mistä tahansa rodusta. 11,5 % asukkaista puhui kotonaan jotain muuta kieltä kuin englantia ja 5,2 % asukkaista oli syntynyt ulkomailla.
Corbett and Courtney Before the Kinetograph

Corbett and Courtney Before the Kinetograph, tunnetaan myös nimillä Edison Kinetoscopic Record of Boxers tai The Corbett-Courtney Fight on vuonna 1894 ilmestynyt yhdysvaltalainen mustavalkoinen lyhytelokuva. Dokumenttieokuvan tuotti ja ohjasi William Kennedy Dickson Thomas Edisonin yritykselle. Elokuvan pääosissa oli James J. Corbett ja Peter Courtney. Dokumenttielokuvaa pidetään maailman toisena elokuvana jossa on kuvattu totuudenmukainen nyrkkeilyottelu. 
Dokumenttielokuvassa ammattilaisnyrkkeilyn raskaansarjan maailmanmestari vuosina 1892–1897 ollut Corbett ja selkeästi otteluun altavastaajana lähtenyt Courtney nyrkkeilevät keskenään. Corbett and Courtney Before the Kinetographissa kuvattu nyrkkeilyottelu jaettiin kuuteen minuutin pituiseen erään. Nykyään kuitenkin vain lähinnä ottelun kuudennesta erästä on säilynyt kuvamateriaalia. Nyrkkeilyottelun voitti James J. Corbett.
Tuotanto.
Elokuvan tuotti Thomas Edisonin omistama Edison Manufacturing Company. Dokumenttielokuvan levittäjänä toimi Kinetoscope Exhibition Company. Elokuva kuvattiin 7. syyskuuta 1894 Edisonin Black Maria -studiossa West Orangessa, New Jerseyssä. Elokuvan tuottajana ja ohjaajana toimi William Kennedy Dickson ja sen kuvaaja oli William Heise. Elokuva oli tarkoitettu näytettäväksi kinetoskoopin avulla.
Corbett and Courtney Before the Kinetographin ensi-ilta oli vähän yli kuukausi elokuvan kuvauspäivän jälkeen 17. marraskuuta 1894. Elokuvassa kuvatun nyrkkeilyottelun yhden erän pituus on noin yksi minuutti ja kokonaisuudessa elokuva on noin kuusi minuuttia pitkä. Dokumenttielokuvassa nyrkkeili aikansa nyrkkeilytähti James J. Corbett ja häntä lähti haastamaan Peter Courtney. Courtney kuoli hieman yli vuosi elokuvan julkaisun jälkeen, vuonna 1896. 
Julkaisun jälkeen ja nykytilanne.
Elokuvasta on säilynyt nykypäivään asti vain osittain kuvamateriaalia, lähinnä ottelun kuudennesta erästä. Dokumenttielokuvan iän vuoksi sen tekijänoikeudet ovat nykyään vanhentuneet, ja ne osat elokuvasta jotka ovat nykypäivään asti säilyneet ovat vapaasti katsottavissa internetistä. Elokuva oli mukana vuonna 1997 julkaistussa "Sports on the Silver Screen" -antologiassa, jonka kertojana toimi Liev Schreiber. Antologia käsittelee urheilua elokuvissa ensimmäisistä mykkäelokuvista lähtien. 
Vuonna 2005 Corbett and Courtney Before the Kinetograph pääsi Kino Internationalin DVD:lle julkaistuun antologiaan "Edison: The Invention of the Movies (1891-1918)". Dokumenttielokuvasta säilyneitä kuvamaterioiden kopioita säilytetään Yhdysvaltain kongressin kirjastossa ja niitä voi katsoa heidän American Memory -sivustoltaan. 
Corbett and Courtney Before the Kinetographia pidetään maailman toisena elokuvana jossa on kuvattu totuudenmukainen nyrkkeilyottelu. Ensimmäisenä elokuvana jossa on totuudenmukainen nyrkkeilyottelu pidetään "The Leonard-Cushing Fightia", joka ilmestyi kesäkuussa 1894.
Timbercreek Canyon

Timbercreek Canyon on kylä Yhdysvalloissa Texasin osavaltiossa. Vuoden 2020 väestönlaskennassa Timbercreek Canyonissa oli 430 asukasta. Kylä sijaitsee Randallin piirikunnassa. Timbercreek Canyon on aidattu asuinalue.
Väestö.
Vuoden 2020 väestönlaskennassa Timbercreek Canyonin asukasluku oli 430. Asukkaista valkoisia oli 88,4 %, mustia 1,4 %, aasialaisia 0,5 % ja alkuperäisasukkaita 0,2 %. Asukkaista 0,9 % kuului johonkin muuhun rotuun ja 8,6 % kuului kahteen tai useampaan rotuun. 9,3 % oli hispaanoja tai latinoita mistä tahansa rodusta. 8,3 % asukkaista puhui kotonaan jotain muuta kieltä kuin englantia ja 1,7 % asukkaista oli syntynyt ulkomailla.
Lake Tanglewood

Lake Tanglewood on kylä Yhdysvalloissa Texasin osavaltiossa. Vuoden 2020 väestönlaskennassa Lake Tanglewoodissa oli 686 asukasta. Kylä sijaitsee Randallin piirikunnassa.
Väestö.
Vuoden 2020 väestönlaskennassa Lake Tanglewoodin asukasluku oli 686. Asukkaista valkoisia oli 92,7 %, aasialaisia 0,7 %, alkuperäisasukaita 0,6 %, mustia 0,1 % ja Tyynenmeren alkuperäisasukkaita 0,1 %. Asukkaista 1,6 % kuului johonkin muuhun rotuun ja 4,1 % kuului kahteen tai useampaan rotuun. 6,3 % oli hispaanoja tai latinoita mistä tahansa rodusta. 3,3 % asukkaista puhui kotonaan jotain muuta kieltä kuin englantia.
Palisades (Texas)

Palisades on kylä Yhdysvalloissa Texasin osavaltiossa. Vuoden 2020 väestönlaskennassa Palisadesissa oli 268 asukasta. Kylä sijaitsee Randallin piirikunnassa.
Väestö.
Vuoden 2020 väestönlaskennassa Palisadesin asukasluku oli 268. Asukkaista valkoisia oli 83,6 %, alkuperäisasukkaita 1,5 % ja aasialaisia 0,4 %. Asukkaista 2,2 % kuului johonkin muuhun rotuun ja 12,3 % kuului kahteen tai useampaan rotuun. 11,6 % oli hispaanoja tai latinoita mistä tahansa rodusta. 7,1 % asukkaista puhui kotonaan jotain muuta kieltä kuin englantia ja 5,3 % oli syntynyt ulkomailla.
Angolan kansalliskokous

Angolan kansalliskokous () on Angolan yksikamarinen parlamentti. Se koostuu nykyisen, vuonna 2010 voimaan tulleen perustuslain mukaan 220 kansanedustajasta, jotka valitaan viiden vuoden välein. Samalla suurimman puolueen ykkösehdokas valitaan presidentiksi.
Vaikka Angola on muodollisesti monipuoluedemokratia, on valta kuitenkin käytännössä keskittynyt MPLA-puolueelle ja presidentille.
Vaalitapa.
Vaaleissa paikat jaetaan puolueiden kesken suhteellisesti. Osa paikoista täytetään vaalipiireittäin ja osa valtakunnallisesti. Äänioikeutettuja ja vaalikelpoisia ovat 18 vuotta täyttäneet Angolan kansalaiset. Äänestyspakkoa ei ole.
Kansalliskokouksessa naisten osuus on lain mukaan oltava vähintään 30 prosenttia.
Vaalit 2022.
Viimeisimmät vaalit järjestettiin 24. elokuuta 2022. Valtapuolue MPLA säilytti enemmistönsä, mutta sen paikkamäärä pieneni 150:stä 124:ään. Pääoppositiopuolue UNITA kasvatti paikkamääräänsä 51:stä 90:een. Äänestysprosentti oli 44,8. Oppositio syytti MPLA:ta vaalien manipuloinnista. Kansainvälisten tarkkailijoiden mukaan äänestys sujui pääasiassa rauhanomaisesti, mutta äänioikeutettujen luettelossa oli runsaasti kuolleita ihmisiä.
Työskentely.
Kansalliskokouksessa on kymmenen pysyvää valiokuntaa. Täysistuntoja järjestään kaikkina muina kuukausina paitsi syyskuussa.